Agate Caune
Agate Caune (dzimusi 2004. gada 7. augustā Valmierā) ir latviešu vieglatlēte, specializējusies garo distanču skriešanā. A. Caune ir Valmieras sporta skolas audzēkne. Divkārtēja Latvijas čempione pieaugušajiem 5000 m distancē stadionā (2021, 2022) un Latvijas rekordiste šajā distancē šosejas skrējienā (15:23,00; 2023). Sasniegusi labus panākumus starptautiskajos jaunatnes čempionātos. 2022. gada Pasaules U-20 čempionātā, kas notika Kolumbijā, viņa izcīnīja 4. vietu 5000 m distancē un 6. vietu 3000 m distancē. 2021. gada Eiropas U-20 čempionāta sudraba medaļas ieguvēja 5000 m distancē. 2023. gada Eiropas čempionātā telpās (pieaugušajiem) A. Caune iekļuva finālā, kur, uzstādot jaunu Latvijas rekordu U-20 vecuma grupai 3000 m (8:56,88), izcīnīja 11. vietu. 2023. gada Eiropas spēlēs ieguva zelta medaļu 5000 metru distancē. 2023. gada 16. jūlijā Hožovā debitēja Dimanta līgas posmā un 3000 metru distancē ieguva septīto vietu, labojot Latvijas rekordu (8:39,78). 2023. gada Eiropas U-20 čempionātā Jeruzalemē izcīnīja zelta medaļu 3000 metru un 5000 m metru distancē (šajā uzstādot arī čempionāta rekordu 15:03,85). 2023. gada Pasaules čempionātā Budapeštā 5000 metru pusfināla skrējienā, veicot izrāvienu un lielāko distances daļu atrodoties pārliecinošā vadībā, sasniedza jaunu personisko rekordu (15:00,48) un iekļuva finālā. Finālā savainojuma dēļ nestartēja. 2024. gada Eiropas čempionātā Romā ar rezultātu 15:28,04 A. Caune ieņēma 16. vietu 5000 metru distancē. 2024. gada vasaras olimpiskajās spēlēs Parīzē 5000 metru distanci veica 15 minūtēs 38,19 sekundēs un savā pusfinālā finišēja 16. vietā, finālam nekvalificējoties, kopvērtējumā ierindojās 33. vietā.